Այդուհանդերձ պետք է արձանագրել, որ Հայաստանում տեղի ունեցող փոփոխությունները չեն շրջանցել նաեւ քաղաքաշինության ոլորտը, որի ամենաազդեցիկ ղեկավարներից տխրահռչակ Նարեկ Սարգսյանն արդեն իսկ հեռացվել է զբաղեցրած պաշտոնից։ Թե՛ երիտասարդ, թե՛ ավագ սերնդի բազմաթիվ ճարտարապետներ, ինչպես նաեւ հասարակության մի ստվար զանգված, այս լուրն ընդունել էին մեծ ցնծությամբ, եւ դա բոլորովին էլ պատահական չէ։ Նարեկ Սարգսյանը 20-ամյա ավազակապետական ռեժիմի ամենավառ մարմնացումներից մեկն էր, եւ անկասկած, ժամանակի ընթացքում վերջինիս գործունեությունն արժանանալու է մանրամասն վերլուծության՝ թե՛ մասնագիտական, թե՛ իրավական հարթություններում։ Սակայն, չսպասելով դրան, այսօր էլ կարելի է ակնկալել, որ Հայաստանում բռնապետական, ֆեոդալական կարգերի տապալմամբ վերջ կդրվի նաեւ ճարտարապետության եւ քաղաքաշինության ոլորտում նախկինում տեղ գտած արատավորությանը, որոնք գոյանում, ծագում էին հենց վերոնշած կարգերի պատճառով։